Ouceano Pacífico

L ouceano Pacífico ye la maior massa marítima de l globo, situada antre la América, a lheste, la Ásia i a Oustrália, a oeste, i la Antártida, al sul. Cun 180 milhones de km², l Pacífico cobre quaije un tércio de la superfice de l planeta i correspunde a quaije metade de la superfice i de l belume de ls ouceanos. 

Ten 707,5 km de fossas, i 87,8% de sue ária apersenta perfundidades superiores a 3.000 m; ye l ouceano cun maior perfundidade média (-4.282 m) i adonde hai las maiores fossas submarinas (fossa de las Marianas, cun -10,912 m). 

Sue forma grosseiramente circular ye delhemitada por bordas cuntinentales atibas (que correspónden al circlo de fuogo de l Pacífico) sob las quales se afunda ua crusta oceánica an rápida spanson. 

Çcubierto puls ouropeus an 1513 (Balboa) i traspuosto pula purmeira beç an 1520 (Fernão de Magalhães), l Pacífico ten assistido a un crecimiento de sue amportança cumo bie de lhigaçon antre alguas de las regiones de maior dinamismo eiquenómico de la atualidade (Stremo Ouriente i cuosta oucidental de la América de l Norte). 

 L nome 
Fernão de Magalhães batizou l ouceano de Pacífico por este ser más calmo, quando cumparado cul tempestuoso Ouceano Atlántico. Esta cumparaçon fui feita quando Fernão de Magalhães i ls sous cumpanheiros de nabegaçon traspusírun l Streito de Magalhães, ua passaige antre ls dous ouceanos yá citados.

 Morfostrutura de l fondo oceánico 

Flanqueado por cadenas muntanhosas recentes, cun antensa atebidade bulcánica, l Pacífico ye percorrido por un basto sistema de dorsales. 

La dorsal Sudeste-Pacífica custitui un perlongamiento, atrabeç de la dorsal Pacífico-Antártica, de las dorsales de l ouceano Índico (dorsal Antártico-Outraliana). An sue porçon setentrional atinge las lhatitudes de l lhitoral mexicano, zaparecendo al antrar ne l golfo de la Califórnia. Trata-se dua dorsal an rápida spanson (antre 8,8 i 16,1 cm por anho), sin fossa axial. Las zonas de fraturas que la segméntan son muitas, cun çlocamiento pernunciado. Essa dorsal eimerge na lhatitude de la ilha de Páscoa, ounindo-se a la dorsal de l Chile, que se lhiga a la cuosta meridional de la América, i na lhatitude de las ilhas Galápagos, ounindo-se a la dorsal de Cocos ó de las Galápagos. Essas dorsales debíden l Pacífico an trés cunjuntos. 

Ls fondos oceánicos a lheste de la dorsal Sudeste-Pacífica pertenécen a la placa lhitosférica de la Antártida (que corresponde a la bacie Pacífico-Antártica i a la planice abissal de Bellingshausen), a la placa de Nazca (bacies Peruana i Chilena, apartadas pula dorsal de Nazca) i a la placa de Cocos (lhemitada pula dorsal de Cocos). 

Todo l eimenso cunjunto de fondos ouceánicos a oeste de la dorsal Sudeste-Pacífica ye sustentado pula placa lhitosférica Pacífica, que a Oeste América de l Norte apersenta grandes zonas de fraturas, cun relebos menumentales, alenhados por miles de quilómetros al lhargo de antigas falhas de trasformaçon. 

Mais a oeste, l centro de l ouceano Pacífico ye antrecortado por cadenas submarinas i grandes eidifícios bulcánicos, oura eimergindo an forma de ilhas (Habaí, Marquesas, Marshall, Carolinas) , frequentemente coronadas por formaçones coralíneas (atóles) . Las bacies ouceánicas que las rodeian (Médio-Pacífica, Melanésia, Nordeste, Noroeste) aperséntan ua delgada cobertura sedimentar subre la crostra basáltica. 

La persença de las fossas oceánicas periféricas, al lhargo de ls arcos ansulares (Aleutas, Kurilas, Japon, Marianas, Filipinas, Salomon, Tonga, Kermadec) i de la cuosta oucidental de la América (Chile, Peru, América Central) splica-se por correspondéren a zonas de subduçon de la costra ouceánica, an que esta mergulha sob las placas lhitosféricas Amaricana, a lheste, i Ourasiática i Ando-Oustraliana, a oeste. Son árias de antensa atebidade sísmica i bulcánica, sujeitas a maremotos.

 Cuntinentes i países banhados 
Ls cuntinentes son: Ásia, Américas, Ouceanie, Antártica i ls países (orde alfabética):

 Austrália
 Brunei
 Canadá 
 Chile
 China
 Colómbia
 Coreia de l Norte
 Coreia de l Sul
 Cuosta Rica
 El Salbador
 Eiquador
 Stados Ounidos

 Felipinas
 Fráncia (possessones ultramarinas)
 Ilhas Fiji
 Andonésia
 Japon
 Kiribati
 Malásia
 México
 Nuoba Zelándia
 Panamá
 Papua-Nuoba Guiné
 Peru
 Rússia
 Samoa
 Tonga
 Tubalu

 Refréncias 

!